Caixa de la Pervivència del Mar
Primària, Secundària i Batxillerat

Aquesta és una petita caixa destinada a fer conèixer les causes que fan que la Mediterrània hagi esdevingut una mar malalta. Si bé en un principi l’objectiu era centrar-se en analitzar la situació del Mare Nostrum, l’accident que recentment ha patit el petrolier Prestige davant les costes gallegues i que ha colpit tant la nostra societat, ha fet oportú destinar alguns dels recursos d’aquesta caixa a estudiar la problemàtica que aquesta marea negra està provocant. No en va la major part de petroliers que creuen Galícia, provenen de la Mediterrània.

Què hi ha dins la Caixa ?

•	Teatrí
•	El joc dels contaminants, composat d’un tapis del mar i una caixa amb dibuixos sobre les principals causes de contaminació marítima.
•	El vídeo La tragèdia del Prestige
•	Reproducció de la carta que al segle XIX el cap Seattle va enviar al president dels EUA
•	Lletra i música de les cançons Mediterráneo i Plany al mar, de Joan Manuel Serrat.
•	El llibre “Marea Negra. Cas Prestige – Història d’una taca”. Col. El món per un forat – llibres per pensar. Barcelona 2003.
•	El llibre “La Conservació del Mar”, de Rosa Costa Pau. Editorial Parramon. Col. Biblioteca Juvenil d’Ecologia. Barcelona 1994.
•	El llibre de fotografies sobre la recollida de fuel-oil del Prestige a Galícia
•	Una mostra dels materials necessaris per construir una depuradora d’aigua. Us preguem que, si utilitzeu algun d’aquests materials, el reposeu abans de retornar la caixa, ja que molt sovint passa d’escola a escola sense que del Museu es pugui comprovar l’estat dels objectes.
•	Dossier del mestre

Què es pot fer amb la Caixa?

Per a conèixer quins són els principals contaminants del mar hem dissenyat una petita activitat: El Joc dels Contaminants, que serveix per diferenciar aquestes fonts de contaminació.

La carta del Cap de Seattle al presidents dels EUA es pregunta fins on arribarà l’home blanc en aquest abús a la natura que ja era evident al segle XIX. La cançó Plany al Mar és un cant de desesperació sobre la situació a la que hem conduït un mar que ha estat la font de vida i de cultura pels mediterranis.

També trobareu a la caixa diferents recursos –vídeos i llibres- per analitzar que passa quan un petrolier vessa milers de tones de fuel-oil al mar, com ha passat recentment amb el Prestige. No és la primera vegada que això passa i, si no s’hi posa remei, no serà tampoc la darrera.

A la caixa també hi ha els elements necessaris per construir una depuradora d’aigua. Com que no ens és possible fornir-vos del material perquè cadascun dels alumnes que utilitzen la caixa pugui fer el seu taller, hem posat només els materials com a mostra. Us preguem que no els feu servir.